TIPCO ได้ดีเพราะลูก
หากพูดถึงเรื่องคำชี้แนะต่างๆ และการแลกเปลี่ยนความคิดเห็นกันแบบเปิดใจ ย่อมเป็นเรื่องที่อาจารย์ค่อนข้างเต็มใจที่จะพูดถึง เพราะทำให้รู่ว่า นักลงทุนรายย่อยคิดอย่างไรกับเรื่องดังกล่าว และยังทำให้รู้ว่า สังคมชาวหุ้นกำลังให้ความสนใจเรื่องอะไรบ้าง
27 พ.ย. 2559

สภาแมงเม่า : ดร.สมชาย
 
คุณไกรสร จากรามคำแห่ง 39 กรุงเทพฯ พูดถึงสถานการณ์ของหุ้น TIPCO หรือ บริษัท ทิปโก้ฟูดส์ จำกัด (มหาชน) ในช่วงที่ผ่านมาค่อนข้างหวือหวามาอย่างยาวนาน แต่สุดท้ายก็กลายเป็นหุ้นที่หงอยเหงาแบบไม่ทันตั้งตัว จึงอยากให้อาจารย์แสดงความคิดเห็นเกี่ยวกับโอกาสที่หุ้นจะไต่ระดับขึ้นอย่างร้อนแรงอีกครั้ง พร้อมกันนี้อยากให้อาจารย์ช่วยพูดถึงอนิสงส์จากบริษัทลูกที่ส่งมายังบริษัทแม่ด้วย เพราะผมยังไม่ค่อยเข้าใจเรื่องดังกล่าวสักเท่าไหร่ จึงอยากได้คำชี้แนะประกอบการลงทุนด้วยครับ
 
หากพูดถึงเรื่องคำชี้แนะต่างๆ และการแลกเปลี่ยนความคิดเห็นกันแบบเปิดใจ ย่อมเป็นเรื่องที่อาจารย์ค่อนข้างเต็มใจที่จะพูดถึง เพราะทำให้รู่ว่า นักลงทุนรายย่อยคิดอย่างไรกับเรื่องดังกล่าว และยังทำให้รู้ว่า สังคมชาวหุ้นกำลังให้ความสนใจเรื่องอะไรบ้าง
เหล่านี้เป็นข้อมูลที่อาจารย์เห็นมานับครั้งไม่ถ้วน ซึ่งบางกรณีก็เป็นเหมือนกับที่ได้เกริ่นนำไว้ แต่บางกรณีก็ไม่ได้เป็นเหมือนกับที่พูดคุย จึงอยากให้นักลงทุนเข้าใจสัจธรรมของตลาดหุ้น ไม่มีใครรู้ดีไปกว่าใคร และอย่าคาดหวังอะไรที่ไกลเกินตัว เพราะอาจทำให้ผู้เล่นเกิดความรู้สึกลำบากใจเมื่อถึงเวลาต้องขายหุ้นทำกำไร
เหมือนกับกรณีของ TIPCO หรือ บริษัท ทิปโก้ฟูดส์ จำกัด (มหาชน) ซึ่งเป็นหุ้นที่มีผลประกอบการเติบโตอย่างรวดเร็วในบางจังหวะนั้น ทั้งหมดเป็นผลมาจากบริษัทลูก TASCO หรือบริษัท ทิปโก้แอสฟัลท์ จำกัด (มหาชน) ได้แบ่งผลกำไรที่ทำได้ตามสัดส่วนที่แม่ถือ ส่งผลให้ตัวเลขผลประกอบในบางปีเติบโตผิดปกติ โดยเห็นได้จากงบการเงินด้านล่างที่แสดงให้เห็นตัวเลขที่โป่งพองเกินความจริงครับ
 
(หน่วย : ล้านบาท)
 
ที่สำคัญหากเจาะลึกลงไปในรายละเอียดของงบการเงินงวด 9 เดือน ปี 59 จะเห็นว่า มีการบันทึกส่วนแบ่งกำไรจากเงินลงทุนในบริษัทร่วม 528.17 ล้านบาท และเมื่อนำเอาตัวเลขดังกล่าวมาหักออกจากกำไรปกติที่ทำได้ 646.21 ล้านบาท ก็จะพบว่า TIPCO มีกำไรจริงๆ แค่ 118.04 ล้านบาท ซึ่งเป็นการตอกย้ำว่า มีวันนี้ได้ก็เพราะลูกให้!
ด้วยเหตุนี้อย่าได้แปลกใจเมื่อพบว่า ราคาหุ้นกวัดแกว่งจนเกินควร เพราะคนที่เข้ามาลงทุนต่างรับรู้ถึงความเสี่ยง จึงไม่มีใครคิดจะถือหุ้นลงทุนระยะยาว และเมื่อมองถึงตัวเลขกำไรต่อหุ้นปี 59 น่าจะอยู่ในระดับ 1.50 บาทเป็นอย่างต่ำ บวกกับการเทรดของหุ้นตัวนี้อยู่ในระดับ P/E 9-10 เท่าเป็นส่วนใหญ่ ราคาเป้าหมายของหุ้นตัวนี้ก็จะอยู่ที่ระดับ 15 บาท
ทั้งหมดนี้เป็นข้อมูลที่อาจารย์เชื่อว่า นักลงทุนน่าจะมองเห็นการเคลื่อนตัวของหุ้น TIPCO ได้ชัดเจนขึ้นกว่าเดิม และน่าจะเข้าใจสิ่งที่เกิดขึ้นได้อย่างถ่องแท้นะครับ
…
 

กราฟประกอบคอลัมน์ Aspen, ราคาปิด ณ วันที่ 25 พ.ย.59